Document ID: /roh_data/filtered/fineweb-2-filterrobots_roh.jsonl.gz/49914

Las totalmain 170 plazzas da lavur duain – cun resalva da la procedura da consultaziun – vegnir transferidas a partir da la fin dal 2020. La SSR vegn a rinforzar sia preschientscha a Berna cun novs projects ed ad accelerar vinavant la digitalisaziun. A medem temp reducescha ella las surfatschas d'immobiglias.
Per che la SSR possia realisar e sviluppar programs da radio ed autras contribuziuns d'audio d'auta qualitad ed adattads a l'avegnir, ha il cussegl d'administraziun da la SSR decis da transferir a Turitg ina part da las redacziuns da radio ch'èn staziunadas oz a Berna.
Il service public è en servetsch da la societad. El sto s'adattar permanentamain a las novas cundiziuns da basa ed a medem temp anticipar il svilup da las medias. 15 onns suenter la revoluziun en il champ dal video stattan uss davant porta las proximas midadas en il champ da l'audio. En il dialog cun ils teams èsi impurtant da garantir la preschientscha da nossas emissiuns e da noss programs er en las novas furmas d'utilisaziun da las medias, per che nus possian satisfar a las spetgas da la publicitad ed ademplir noss'incumbensa.
Cun reorganisar las redacziuns da radio cuntinuescha la SSR cun la digitalisaziun en il sectur da las medias. Questa midada concerna tut las unitads d'interpresa da la SSR en tut las parts dal pajais. Il transferiment parzial da las redacziuns da radio da SRF a Turitg a partir da la fin dal 2020 ha lieu cun resalva da la procedura da consultaziun prescritta legalmain.
Proteger ils programs e las plazzas da lavur
Cun il project d'immobiglias a Berna spargna la SSR mintg'onn 5 milliuns francs, e quai senza reducir plazzas da lavur e senza tangar il program. La proposta sustegnida dal cussegl d'administraziun da la SSR fa part dal program d'augment d'effizienza e da reinvestiziun, definì da la SSR per l'onn 2019, en l'autezza da totalmain 100 milliuns francs. En la Svizra tudestga spargna la SSR (direcziun generala/SRF) 12 milliuns francs cun projects d'immobiglias e d'infrastructura – 5 milliuns da quels a Berna en las sedias da SRF e da la direcziun generala. «Nus spargnain pli gugent en il sectur da las immobiglias ch'en il sectur schurnalistic. E nus vegnin a mantegnair la qualitad da noss programs da radio, independentamain dal lieu, nua ch'els vegnan producids», di Ruedi Matter, directur da SRF.
Las mesiras da spargn previsas concernan surtut l'infrastructura da la SSR. En emprima lingia duain las investiziuns tecnicas vegnir reducidas per 20 pertschient. Igl è previs da sminuir las surfatschas d'immobiglias per 25 pertschient en l'entira interpresa da la SSR e d'organisar da nov las activitads.
Er en la Svizra franzosa vegn adattada ils proxims onns la situaziun da las immobiglias als basegns da la digitalisaziun ed al squitsch economic (las surfatschas vegnan reducidas successivamain). RTS vegn a mantegnair sias duas sedias principalas a Genevra ed a Losanna sco era ses biros regiunals.
Critica
Il sindicat per collavuraturs da medias svizras vul uss examinar sche la decisiun saja legala. La decisiun saja vegnida fatga senza ch'il sindicat haja gì la schanza da vegnir tadlà, scriva il sindicat.
Er la citad ed il chantun da Berna sco era la regiun da la chapitala scrivan che l'SSR ristgia da perder il sustegn da la populaziun cun centralisar l'infurmaziun a Turitg.
RR novitads 17:30